Kroomhüdroksiidroheline

Kroomhüdroksiidroheline, tuntud ka nimetustega Pannetier' roheline, Guignet' roheline ja inglise keelest laenatud nimetusega viridiaanKunstileksikon. Tallinn, 2001, on sinakasroheline värvipigment, hüdreeritud kroom(III)oksiid.

Eesti keeles on seda nimetatud ka kroomoksüüd-smaragdroheliseks või lihtsalt smaragdroheliseksO. Raunam. Joonistamise ja maalimise õpik. Eesti NSV Kunst, 1962.

Rahvusvahelises värvainete indeksis on kroomhüdroksiidrohelise tähised C.I. 77289 ja PG 18 (Pigment green 18)http://www.artiscreation.com/green.html#PG18.

 Ajalugu 
Kroom avastati 1797. aastal, kroomi oksiidide kasutamine uute sünteetiliste roheliste pigmentidena algas 19. sajandi alguses, kuna varem segati rohelisi toone valdavalt kollastest ja sinistest, nagu kroomrohelise (vert Anglais) nimetuse all tuntud segu. Kroomhüdroksiidrohelise sünteesis esimesena Pariisi värvitootja Pannetier 1838. aasta paikuP. Ball. Bright Earth: Art and the Invention of Color. Chicago, 2003, lk 157, sõltumatult avastas ja patenteeris selle valmistamise protsessi prantsuse keemik Guignet 1859. aastal. 19. sajandil piiras kroomoksiidide laialdast kasutamist kõrge hindM. Tammert. Värviõpetus. Tallinn, 2006. Lk 133.. Pigmendi edu tagas suuresti selle mittemürgisus võrreldes muude 19. sajandil populaarsete roheliste värvidega, näiteks Scheele rohelise või Schweinfurti rohelisegahttp://www.webexhibits.org/pigments/indiv/overview/viridian.html.

 Omadused 
Kroomhüdroksiidrohelise valem on Cr2O3 • 2 H2O. Tegemist on kroom(III)oksiidi hüdraadiga, kus vee molekulid on ühendi kristallstruktuuri osa. Kristallid on ereda sinakasrohelise värvusega, neist valmistatud värvid on pleekimiskindlad, keemiliselt stabiilsed ja hea ilmastikukindlusega. Kroomhüdroksiidroheline sobib kõigi teiste värvipigmentidega, seda saab segada kõikide teiste värvidegahttps://colourlex.com/project/viridian/. Erinevalt kroomoksiidrohelisest on ta kattevõime väike, värv on pigem transparentne. Akvarellvärvina annab kroomhüdroksiidroheline, võrreldes toonilt sarnase ftalotsüaniinrohelisega, segamisel teiste pigmentidega mahedamaid toone, ent märgatav on pigmendi teralisus värvipinnashttps://janeblundellart.blogspot.com/2015/08/colour-mixing-with-single-pigment-green.html.

 Kasutamine 
Maalikunstis asendas kroomhüdroksiidroheline kiiresti mürgised vaserohelise ja Schweinfurti rohelise. Veel on seda pigmenti kasutatud kosmeetikas, samuti trükitehnikas, näiteks tapeetide ja rahatähtede trükkimiselT. Kuningas. Roheline. Koolibri, 2015. lk 41, ning hea stabiilsuse tõttu maalrivärvi ühe toonijana.

Kroomhüdroksiidrohelise segu tsinkkollasega tuntakse nimetusega Victoria roheline või permanent green, mille kunstikaupade müüjad on tõlkinud eesti keelde kui permanentroheline.

Kroomhüdroksiidrohelisest on kaadmiumkollasega segades valmistatud kollakasrohelist värvi, mida on nimetatud kaadmiumrohelisekshttps://gamblincolors.com/cadmium-green/ või samuti permanentrohelisekshttp://cameo.mfa.org/wiki/Permanent_green.

 Vaata ka 
 Viridiaanroheline (värvus)
 Koobaltroheline

 Viited 

 Välislingid 
 Info kroomhüdroksiidrohelise kohta andmebaasis PubChem
 Kroomhüdroksiidroheline colourlex.com portaalis
 Viridian. - Pigments through the Ages (veebinäitus)
 Kroomhüdroksiidroheline kunsti- ja konserveerimismaterjalide andmebaasis CAMEO

Kategooria:Anorgaanilised pigmendid
Kategooria:Maalikunst